PRAHA. V tíme českého účastníka Kontinentálnej hokejovej ligy (KHL) HC Lev Praha skončil po Švédovi Nicklasovi Danielssonovi aj kanadský útočník Erik Christensen.
Dvadsaťdeväťročný hokejista pôsobil niekoľko rokov v zámorskej profilige, kde obliekal dresy Pittsburghu, Atlanty, Anaheimu, Minnesoty či "jazdcov" z New Yorku.
Do Európy prišiel Christensen minulý rok, v uplynulej sezóne si v drese Leva pripísal v 41 stretnutiach 21 kanadských bodov. V tej aktuálnej sa mu darilo menej, po deviatich dueloch mal na konte zhodne jeden gól aj asistenciu.